# **O B R A Z L O Ž E N J E**

**I. PRAVNI TEMELJ ZA DONOŠENJE AKTA**

Članak 39. Zakona o pomorskom dobru i morskim lukama („Narodne novine“ broj 83/23- u daljnjem tekstu: Zakon) i članak 39. Statuta Grada Pula-Pola (Službene novine – Bollettino ufficiale Pula-Pola broj 07/09, 16/09, 12/11, 01/13, 02/18, 02/20, 04/21 i 05/21), uz prethodnu suglasnost Grada Pula-Pola, Upravnog odjela za urbanizam, investicije i razvojne projekte, KLASA: 024-01/23-01/1257, URBROJ: 2163-7-04-0052-23-19 od 7. prosinca 2023. godine, te Rješenje Istarske županije, Upravnog odjela za održivi razvoj, KLASA: UP/I-351-01/23-01/08, URBROJ: 2163-08-02/1-23-03 od 13. prosinca 2023. godine čine pravni temelj za donošenje ovog akta.

**II. OSNOVNA PITANJA KOJA SE UREĐUJU AKTOM**

Predlaže se donošenje Izmjena i dopuna Plana upravljanja pomorskim dobrom na području Grada Pula-Pola za razdoblje 2024. – 2028. godine, a radi usklađenja pojedinih odredbi s Pravilnikom o sadržaju Plana upravljanja pomorskim dobrom (Narodne novine br. 150/23), koji je stupio na snagu nakon što je Plan upravljanja pomorskim dobrom na području Grada Pula-Pola za razdoblje 2024. – 2028. godine već bio donesen na Gradskom vijeću Grada Pula-Pola.

**III. PRIKAZ STANJA KOJE SE UREĐUJE AKTOM**

Dana 29. srpnja 2023. godine stupio je na snagu Zakon o pomorskom dobru i morskim lukama („Narodne novine“ broj 83/23) (dalje u tekstu: Zakon) s ciljem uspostavljanja integralnog, kvalitetnog i transparentnog sustava zaštite, upravljanja i korištenja pomorskog dobra u Republici Hrvatskoj.

Zbog kratkog perioda od stupanja na snagu Zakona pa do predviđenog donošenja Plana upravljanja pomorskim dobrom, Ministarstvo mora, prometa i infrastrukture je dana 30. kolovoza 2023. godine dostavilo uputu svim županijama kao jedinicama područne (regionalne) samouprave u kojoj se navodi da je mišljenje navedenog Ministarstva da se Zakonom predviđeni rok (1. rujna) može i mora prolongirati, a sve na način da javno savjetovanje o prijedlogu plana upravljanja pomorskim dobrom u godini stupanja na snagu Zakona bude provedeno najkasnije do 1. studenog 2023. godine. Nadalje, početkom listopada 2023. godine dostavljena je i nova uputa istog Ministarstva kojom je utvrđeno da se s obzirom na značajno složeniji sadržaj plana i proceduru donošenja plana, kao i činjenicu da podzakonski propisi koji uređuju donošenje i sadržaj plana nisu stupili na snagu, rok za provedbu javnog savjetovanja dodatno produžuje do 1. prosinca 2023. godine. Istom uputom ukazano je jedinicama lokalne samouprave da prilikom izrade plana upravljanja pomorskim dobrom uzmu u obzir Nacrte podzakonskih propisa koji će biti objavljeni u javnom savjetovanju. Dana 6. listopada 2023. godine na portalu e-savjetovanja objavljen je Pravilnik o sadržaju plana upravljanja pomorskim dobrom (u daljnjem tekstu: Nacrt pravilnika). S obzirom na uputu nadležnog Ministarstva, prilikom izrade nacrta prijedloga Plana upravljanja pomorskim dobrom na području grada Pule za razdoblje 2024.-2028. uzete su u obzir odredbe predmetnog Nacrta Pravilnika.

Obzirom da je po okončanju e-savjetovanja za gore navedeni Pravilnik došlo do određenih izmjena u odnosu na predloženi Nacrt prijedloga akta te je Pravilnik u novom izdanju stupio na snagu nakon što je Grad Pula-Pola već donio svoj Plan, nužno je Plan izmijeniti i dopuniti na način da bude usklađen s Pravilnikom u cijelosti.

Nadalje, nakon što je Pravilnik stupio na snagu, dostavljena je i nova uputa Ministarstva mora, prometa i infrastrukture Republike Hrvatske KLASA: 011-02/21-03/59, URBROJ: 530-03-1-1-23-185 od dana 14. prosinca 2023. godine, kojom je utvrđeno da se opet produljuju rokovi za provođenje javnog savjetovanja za donošenje Plana, i to do 15. siječnja 2024., kao i rok za objavu javnog natječaja za dozvole na pomorskom dobru do 15. veljače 2024. umjesto zakonski predviđenog 1. veljače 2024. godine.

Nastavno na navedeno, Upravni odjel za upravljanje imovinom i imovinsko-pravne poslove Grada Pula-Pola zaprimio je obavijest Upravnog odjela za održivi razvoj Istarske županije, Odsjek za pomorstvo, promet i infrastrukturu, KLASA: 342-01/23-01/304, URBROJ: 2163-08-01/1-23-02 od 20. prosinca 2023. godine kojom pozivaju Grad Pula-Pola da uskladi Plan sa Pravilnikom objavljenim u Narodnim novinama dana 15. prosinca 2023. godine, a koji tekst Pravilnika sadrži razlike u normama u odnosu na tekst Nacrta Pravilnika koji je bio objavljen na javnom savjetovanju.

Obzirom da je Pravilnik o sadržaju plana upravljanja pomorskim dobrom („Narodne novine“ br. 150/23 – u daljnjem tekstu: Pravilnik) stupio na snagu 23. prosinca 2023., odnosno nakon provedbe javnog savjetovanja i donošenja Plana upravljanja pomorskim dobrom na području Grada Pula-Pola za razdoblje 2024. – 2028. godine KLASA: 024-01/23-01/1257, URBROJ: 2163-7-01-03-0206-23-2, donesenog na sjednici Gradskog Vijeća Grada Pula-Pola održanoj dana 14. prosinca 2023. godine (u daljnjem tekstu: Plan), a koji Plan je sukladno uputi nadležnog Ministarstva izrađivan prema tekstu Pravilnika objavljenom na e- savjetovanju, Gradonačelnik Grada Pula-Pola predlaže donošenje ovih Izmjena i dopuna kako bi se odredbe Plana uskladile sa konačnim tekstom Pravilnika koji je stupio na snagu.

**IV. OBRAZLOŽENJE ODREDABA PRIJEDLOGA ODLUKE**

**Članak 1.**

Odredbom članaka 1. Izmjena i dopuna Plana korigira se Članak 4. postojećeg Plana koji propisuje izvore financiranja planiranih aktivnosti na pomorskom dobru, odnosno Članak 4. mijenja se na način da se u stavku 1. istoga briše točka 4, a sve po uputi nadležnog Odjela Istarske županije obzirom da su izvori sredstava za realizaciju planiranih aktivnosti na pomorskom dobru zakonski propisani izvori te predstavljaju namjenska sredstva u Proračunu Grada, a u samom zakonu se sredstva iz EU fondova ne izdvajaju kao zasebna kategorija.

**Članak 2.**

 Odredbom članka 2. Izmjena i dopuna Plana dopunjuje se članak 7. važećeg Plana kojim se utvrđuje plan gradnje na pomorskom dobru na način da se dodaje točka 11. koja propisuje uklanjanje nezakonito sidrenih blokova, lanaca, konopa i plutača za privez brodova s planiranim iznosom od 30.000,00 EUR-a za isto.

**Članak 3.**

Odredbom članaka 3. Izmjena i dopuna Plana mijenja se članak 8. važećeg Plana kojim je uređeno davanje dozvola na pomorskom dobru, a u kojem je sukladno uputi nadležnog Odjela Istarske županije bilo potrebno točno specificirati rok na koji će se dozvole izdavati, kao i oznaku katastarske čestice za svaku pojedinu lokaciju, odnosno zbrojiti i napisati ukupan broj dozvola koji će se izdavati u ovoj godini, što je ovim izmjenama učinjeno. Za napomenuti je da lokacije ni suština samog članka nisu mijenjani, ali je nomotehnički trebalo raditi izmjenu cijelog članka obzirom da se korigira nekoliko stavaka u istom članku.

**Članak 4.**

 Odredbom članaka 4. Izmjena i dopuna Plana dopunjuje se važeći Plan novim člankom 8.a, a koji članak sadrži plan upravljanja prostorom na održiv i okolišno prihvatljiv način, odnosno propisuje obvezu Grada Pula-Pola da je prilikom upravljanja pomorskim dobrom dužan voditi računa o tome da se prostorom upravlja na održiv i okolišno prihvatljiv način, a sve u cilju održivog razvoja i očuvanja pomorskog dobra za buduće naraštaje.

**Članak 5.**

Ovim člankom dopunjuje se i mijenja članak 23. važećeg plana na način da se vrše izmjene u pogledu sadržaja zahtjeva za sudjelovanje u javnom natječaju za dodjelu dozvola za korištenje pomorskog dobra, a sve kako bi preciznije kod ocjenjivanja ponuda Povjerenstvo moglo odlučivati o urednosti tih zahtjeva.

**Članak 6.**

Odredbom članka 6. Izmjena i dopuna Plana mijenja se postojeći članak 24. Plana koji propisuje obvezni sadržaj ponude za dodjelu dozvole na pomorskom dobru, a u pogledu sredstava za osiguranje naplate po izdanim dozvolama na način da se dodaje mogućnost bankarske garancije ili novčanog pologa što je sada predviđeno Pravilnikom koji je na snazi, a ranije nije bilo. Također, bilo je nužno korigirati odredbu o nepostojanju dugovanja po osnovi javnih davanja, a sve obzirom da se ista odnosi na sva javna davanja, a ne samo ona prema Gradu Pula-Pola.

**Članak 7.**

Odredbom članka 7. Izmjena i dopuna Plana mijenja se postojeći članak 28. Plana na način da se u stavku 2. usklađuje rok za Odluku o odabiru najpovoljnije ponuditelja za dodjelu dozvola s rokom koji je sada propisan Pravilnikom, a to je 30 dana od dana isteka roka za dostavu ponuda u odnosu na raniji rok od 30 dana od dana raspisivanja natječaja.

**Članak 8.**

 Odredbom članka 8. utvrđuje se da sve ostale odredbe važećeg Plana ostaju na snazi.

**Članak 9.**

U članku 9. Izmjena i dopuna Plana definira se stupanje na snagu ovih izmjena i dopuna na način da iste stupaju na snagu prvoga dana od dana objave u Službenim novinama Grada Pula-Pola, a sve kako bi se pravovremeno po stupanju na snagu istih, mogao provesti javni natječaj za dodjelu dozvola u ostavljenom roku do 15. veljače 2024. godine.

**IV PROCJENA POTREBNIH FINANCIJSKIH SREDSTAVA ZA PROVEDBU AKTA**

 Za provedbu akta bit će osigurana sredstva u Proračunu Grada Pula-Pola za svaku pojedinu godinu u vremenskom razdoblju od 5 godina.

**V SAVJETOVANJE S JAVNOŠĆU**

U skladu s odredbama članka 11. Zakona o pravu na pristup informacijama (Narodne novine, broj 25/13, 85/15, 69/22) Grad Pula - Pola, pri donošenju općeg akta, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga akta i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe akta.

Ovaj opći akt donosi se zbog usklađenja s podzakonskim propisom koji uređuje sadržaj Plana upravljanja pomorskim dobrom, a svrha je savjetovanja dobivanje povratnih informacija od zainteresirane javnosti u svezi predloženih rješenja.

Savjetovanje s javnošću provodi se u trajanju od dana 19. siječnja 2024. godine do dana 28. siječnja 2024. godine.

U pogledu trajanja savjetovanja s javnošću, a glede Izmjena i dopuna plana upravljanja pomorskim dobrom na području Grada Pula-Pola za razdoblje 2024. – 2028. godine, Zakon o pravu na pristup informacijama propisuje da se savjetovanje provodi u pravilu u trajanju od 30 dana (članak 11., stavak 3.). U Smjernicama Povjerenika za informiranje KLASA: 008-01/14-01/01, URBROJ: 401-01/13-16-01, od 21. prosinca 2016. godine i Priručniku za provedbu savjetovanja za jedinice lokalne i područne (regionalne) samouprave od 2016. godine navedeno je da je moguće da savjetovanje traje iznimno i kraće u slučaju nastupanja izvanrednih okolnosti koje zahtijevaju regulaciju. Sukladno navedenom, utvrđeno je da su nastupile izvanredne okolnosti/uvjeti radi kojih nije moguće provesti savjetovanje u zakonskom roku, a sve u nastojanju da se ispoštuju zadani zakonski rokovi i rokovi iz naprijed navedenih uputa Ministarstva, a kako bi bilo moguće implementirati nove odredbe Pravilnika, ishoditi potrebne suglasnosti nadležnih tijela, te u konačnici u roku provesti javni natječaj.

Dodatno, u konkretnom slučaju, sam postupak savjetovanja osnovnog akta trajao je u zakonskom roku, predmetna izmjena i dopuna osnovnog akta odnosi se na minimalne izmjene u svrhu usklađivanja teksta Plana za Zakonom i Pravilnikom, a samo donošenje je od velikog značaja za proračunski ciklus.

 **p.o. PROČELNICA**

 **Sanja Kljajić Dakić, univ.mag.iur.**